Tíz év után a saját háza fagyasztójában találtak rá egy 69 éves férfi holttestére, akiről mostanáig azt se tudták, hogy meghalt. A szokatlan eset az amerikai Toole településen történt, nem messze Salt Lake Citytől, a CBS Baltimore számolt be róla.

A nyomozók szerint a saját felesége tehette Paul Edward Matherst a fagyasztóba 2009 elején, miután a férfi meghalt. Ennek ellentmond ugyanakkor az a levél, amit a férfi egy évvel a halála előtt írt. Ebben kijelenti, hogy felesége nem tehet a haláláról.

A nyomozás szerint az történhetett, hogy mikor diagnosztizálták a férfi halálos betegségét, feleségével mesteri tervet találtak ki. Megegyetek, hogy miután meghal Mathers, párja beteszi a fagyasztóba, és senkinek nem mondja el, mi történt. Így Jeanne Souron-Mathers továbbra is kapta a férjének járó nyugdíjat.

A terv egészen mostanáig működött, idén azonban meghalt a nő is, a házat átkutatva pedig megtalálták a tíz éve lefagyasztott holttestet.

A nyomozók szerint nagyjából 177 ezer dollárt kaphatott férje után a nő.